b"\n_START_ARTICLE_\nDepressi\xc3\xb3 cl\xc3\xadnica\n_START_SECTION_\nEpidemiologia\n_START_PARAGRAPH_\nEncara que les xifres canvien segons les fonts, en un moment determinat el 10% de la poblaci\xc3\xb3 pateix depressi\xc3\xb3. M\xc3\xa9s freq\xc3\xbcent a partir dels 40 anys, tamb\xc3\xa9 hi ha casos en nens, fins i tot petits. Es veu m\xc3\xa9s sovint en dones.\n_START_SECTION_\nDiagn\xc3\xb2stic\n_START_PARAGRAPH_\nEl diagn\xc3\xb2stic \xc3\xa9s fet pels metges, tant els especialistes en psiquiatria com pels metges de fam\xc3\xadlia. Aquest diagn\xc3\xb2stic es fa despr\xc3\xa9s de l'entrevista cl\xc3\xadnica. Tanmateix hi ha diversos q\xc3\xbcestionaris que ajuden a fer la diagnosi. No existeix cap an\xc3\xa0lisi o prova radiogr\xc3\xa0fica que ajudi a la diagnosi, encara que, de vegades, poden ser molt \xc3\xbatils per excloure malalties f\xc3\xadsiques (incloent neurol\xc3\xb2giques): malaltia de Parkinson, hipotiro\xc3\xafdisme i c\xc3\xa0ncers.\n_START_SECTION_\nLa depressi\xc3\xb3 en les dones\n_START_PARAGRAPH_\nLa depressi\xc3\xb3 es d\xc3\xb3na en la dona amb una freq\xc3\xbc\xc3\xa8ncia que \xc3\xa9s quasi el doble de la del bar\xc3\xb3._NEWLINE_Potser factors hormonals podrien contribuir a la taxa m\xc3\xa9s alta de depressi\xc3\xb3 en la dona. Altra explicaci\xc3\xb3 possible es basa en el context social que viuen les dones, relatives al sexisme (g\xc3\xa8nere)._NEWLINE_En particular, en relaci\xc3\xb3 amb els canvis del cicle menstrual, l'embar\xc3\xa0s, l'avortament, el per\xc3\xadode de pospart, la premenopausia i la menopausa. Les hormones sexuals femenines (estr\xc3\xb2gens i progesterona), a causa d'una exist\xc3\xa8ncia de menors nivells d'estr\xc3\xb2gens, semblen ocupar per tant un cert paper en la etiopatogenia de la depressi\xc3\xb3._NEWLINE_D'altra banda, el sexisme amb el seu conseg\xc3\xbcent estr\xc3\xa8s, falta de recursos econ\xc3\xb2mics i determinats valors socioculturals es relacionen amb menys autoestima en les dones, aix\xc3\xad com m\xc3\xa9s problemes psicol\xc3\xb2gics._NEWLINE_Un estudi recent de l'Institut Nacional de Salut Mental dels Estats Units (NIMH) va demostrar que les dones que presentaven predisposici\xc3\xb3 a patir la s\xc3\xadndrome premenstrual (SPM) greu s'alleugen dels seus s\xc3\xadmptomes f\xc3\xadsics i an\xc3\xadmics (per exemple, de la depressi\xc3\xb3) quan se'ls suprimeixen les seues hormones sexuals a trav\xc3\xa9s d'un tractament farmacol\xc3\xb2gic. Si eixe tractament s'interromp, les hormones es reactiven i, al cap de poc, els s\xc3\xadmptomes tornen. D'altra banda, a les dones sense SPM, la supressi\xc3\xb3 temporal de les hormones no els produeix cap efecte._NEWLINE_La depressi\xc3\xb3 postpart \xc3\xa9s un trastorn depressiu que pot afectar a les dones despr\xc3\xa9s del naixement d'un fill. Est\xc3\xa0 \xc3\xa0mpliament considerada com tractable. Els estudis mostren entre un 5 i un 25 per cent de prevalen\xc3\xa7a, per\xc3\xb2 les difer\xc3\xa8ncies metodol\xc3\xb2giques d'eixos estudis fan que la veritable taxa de prevalen\xc3\xa7a no estiga clara._NEWLINE_En recents estudis s'ha demostrat una associaci\xc3\xb3 entre l'aparici\xc3\xb3 de depressi\xc3\xb3 en dones d'edat avan\xc3\xa7ada i un augment de la mortalitat (per diferents causes, principalment per accidents asculars cerebrals).\n_START_SECTION_\nLa depressi\xc3\xb3 en els homes\n_START_PARAGRAPH_\nEncara que la prevalen\xc3\xa7a global \xc3\xa9s inferior entre els homes, la taxa de su\xc3\xafcidi consumat en ells \xc3\xa9s quatre vegades m\xc3\xa9s alta que en les dones. Tot i aix\xc3\xb2, els intents de su\xc3\xafcidi s\xc3\xb3n m\xc3\xa9s comuns en la dona que en l'home. A partir dels 70 anys, la taxa de su\xc3\xafcidi en l'home augmenta, arribant al nivell m\xc3\xa0xim despr\xc3\xa9s dels 85 anys._NEWLINE_La depressi\xc3\xb3 tamb\xc3\xa9 pot afectar la salut f\xc3\xadsica de l'home, encara que en una forma diferent a la de la dona. Alguns estudis indiquen que la depressi\xc3\xb3 s'associa amb un risc elevat de malaltia coron\xc3\xa0ria en ambd\xc3\xb3s sexes. No obstant aix\xc3\xb2, nom\xc3\xa9s en el bar\xc3\xb3 s'eleva la taxa de mortalitat deguda a una malaltia coron\xc3\xa0ria que es d\xc3\xb3na juntament amb un trastorn depressiu.\n_START_SECTION_\nTractament\n_START_PARAGRAPH_\nEls antidepressius s\xc3\xb3n psicof\xc3\xa0rmacs que els metges utilitzen per aconseguir la curaci\xc3\xb3 dels pacients. Els m\xc3\xa9s utilitzats, en l'actualitat, s\xc3\xb3n els inhibidors selectius de la recaptaci\xc3\xb3 de serotonina. Cal dir que l'inici de l'efecte d'aquests f\xc3\xa0rmacs \xc3\xa9s lent: al voltant de dues setmanes \xc3\xa9s el temps per poder veure efectes importants en els pacients._NEWLINE_Tanmateix la psicoter\xc3\xa0pia pot ser molt \xc3\xbatil i, de fet, en el tractament de la depressi\xc3\xb3 reactiva \xc3\xa9s fonamental."